Citroën C-Crosser

Το Citroën C-Crosser ήταν ένα μεσαίο crossover SUV αυτοκίνητο, που παρήχθη από τη γαλλική αυτοκινητοβιομηχανία Citroën, από τον Ιούλιο του 2007 έως τον Μάρτιο του 2013. Αντικαταστάθηκε τον Απρίλιο του 2012 από το επίσης crossover SUV Citroën C4 Aircross.

Το C-Crosser παρουσιάστηκε στις 12 Ιουλίου 2007, ταυτόχρονα με τα Mitsubishi Outlander και Peugeot 4007. Και τα τρία αυτά οχήματα, εξελίχθηκαν από κοινού, με βάση το Outlander.

Πριν την παρουσίασή του, αναμενόταν ότι το μοντέλο θα έπαιρνε το όνομα Citroën C7, αλλά τον Οκτώβριο του 2006 ανακοινώθηκε η ονομασία C-Crosser, από το τετρακίνητο πρωτότυπο αυτοκίνητο (concept car) που είχε παρουσιάσει η Citroën στο Σαλόνι Αυτοκινήτου της Φρανκφούρτης τον Σεπτέμβριο του 2001.

Παραγωγή 

Αρχικά, και τα τρία μοντέλα κατασκευάζονταν ταυτόχρονα στο εργοστάσιο της Mitsubishi, στην Mizushima της Ιαπωνίας. Ως αποτέλεσμα, τόσο το Citroën C-Crosser, όσο και το Peugeot 4007, ήταν τα πρώτα ιαπωνικής παραγωγής αυτοκίνητα που πωλήθηκαν από οποιαδήποτε γαλλική μάρκα.

Τον Μάρτιο του 2008, ο τότε Όμιλος PSA ανακοίνωσε ότι τα 4007 και C-Crosser για την ευρωπαϊκή αγορά θα παράγονταν από το 2009 στο εργοστάσιο της ολλανδικής NedCar, που ανήκει στην Mitsubishi, στο Μπορν της Ολλανδίας.

Η Mitsubishi συνέχισε να παράγει στην Ιαπωνία όσα 4007 και C-Crosser δεν προορίζονταν για την Ευρώπη, αλλά μετέφερε το εργοστάσιό της από το Οκαζάκι στη Ναγκόγια, τον Νοέμβριο του 2008. Από το 2011, τα C-Crosser και 4007 κατασκευάζονταν και στην Καλούγκα της Ρωσίας, για την τοπική αγορά.

Το 2012, η Citroën σταμάτησε την παραγωγή των δεξιοτίμονων C-Crosser, λόγω μεγάλης πτώσης της αγοραστικής ζήτησης για το μοντέλο στα κράτη αυτά, και λίγους μήνες μετά απέσυρε και την αριστεροτίμονη εκδοχή, ενώ και τα δύο συγγενικά του μοντέλα διακόπηκαν ταυτόχρονα. Επίσημα, ο διάδοχος του C-Crosser είχε κυκλοφορήσει στην αγορά ήδη το καλοκαίρι του 2012 και ήταν το crossover SUV Citroën C4 Aircross.

Κιβώτια ταχυτήτων 

Το πιο εξελιγμένο σύστημα μετάδοσης του C-Crosser ήταν ένα 6-τάχυτο αυτόματο κιβώτιο διπλού συμπλέκτη, που επιτρέπει στον οδηγό τη δυνατότητα επιλογής ανάμεσα σε τρεις ρυθμίσεις, ανάλογα με την κατάσταση του οδοστρώματος και το στυλ οδήγησης:

 Κίνηση στους μπροστινούς τροχούς.
 Κίνηση στους τέσσερις τροχούς.
 Ειδικό κλείδωμα. Πρόκειται για ρύθμιση σχεδιασμένη για συνθήκες μειωμένης πρόσφυσης, που διασφαλίζει τον βέλτιστο συνδυασμό της άνεσης, του κρατήματος στο δρόμο και των ικανοτήτων εκτός δρόμου. Όλες αυτές οι μεταδόσεις είναι επιλέξιμες μέσω ενός διακόπτη πίσω από τον μοχλό ταχυτήτων.

Επίσης, προσφέρθηκε και με 6-τάχυτο μηχανικό κιβώτιο στον κινητήρα ντίζελ και με 5-τάχυτο μηχανικό κιβώτιο στον βενζινοκινητήρα.

Κινητήρες 

Ενώ στην Ευρώπη συνήθως διατέθηκε μόνο με έναν κινητήρα 2.2 λίτρων HDi turbodiesel του Ομίλου PSA, σε ορισμένες αγορές, όπως στη Γερμανία, στη Ρωσία και στην Ελλάδα, προσφέρθηκε και με έναν βενζινοκινητήρα 2.4 λίτρων, κοινό με αυτόν του Outlander. Και οι δύο κινητήρες, ήταν 4-κύλινδροι σε σειρά (Ι4).

Αναφορές

Εξωτερικοί σύνδεσμοι 

 Πλήρες αφιέρωμα στο Citroën C-Crosser από το Citroënët (στα αγγλικά)
 Citroën C-Crosser 4×4 expert review by Adrian Higgins, 11th March 2008.
 www.carbuyer.co.uk/reviews/ Citroën C-Crosser
 www.autoexpress.co.uk/ Citroën C-Crosser

C-Crosser
Αυτοκίνητα SUV
Γαλλικά αυτοκίνητα